Conway oefen vir draaiers met katsand | Netwerk24
Conway oefen vir draaiers met katsand
16 Mei 2021 11:15
Conway hoop om katsand op die oefenblaaie te strooi sal hom help om te slyp vir die aanslag van Indië se draaibalboulers.
Devon Conway aan die oefen in die nette. Foto: Getty Images
Conway (29) is ingesluit in Nieu-Seeland se groep vir hul toer na Engeland, wat begin met twee toetse teen die Engelse, gevolg deur die toetseindstryd teen Indië op 18 Junie in Southampton.
Dié hotklou het nog nie sy toetsbuiging gemaak nie, maar het spogvertonings in die korter weergawes van die spel gelewer sedert hy sy internasionale buiging in November 2020 gemaak het.
Hy glo katsand kan hom help om voor te berei vir die variasies wat draaiboulers uit voetmerke sal kry.
"Die idee is basies om te sorg dat die bal half opskiet uit die growwe gedeeltes van die blad," het Conway aan die Nieu-Seelandse uitsaaier Spark Sport gesê nadat hy katsand op 'n blad gestrooi het.
"Dit is effens moeiliker om daarteen te speel, maar goeie oefening. Dit gaan daaroor om 'n wedstrydplan te kry om dit teen te werk en te oefen hoe jy gaan speel in 'n wedstryd.
"Wanneer die blad baie verweer en die bal skiet en draai baie, gaan dit daaroor om positief te wees."